
[image: ]ประกาศอธิบดีกรมสรรพากร
เกี่ยวกับภาษีเงินได้ (ฉบับที่ ๔๗๐)
เรื่อง  กำหนดหลักเกณฑ์ วิธีการ และเงื่อนไข การยกเว้นภาษีเงินได้บุคคลธรรมดา
[bookmark: _Hlk169684298]สำหรับเงินได้เท่าที่ได้จ่ายเป็นค่าซื้ออุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์


	อาศัยอํานาจตามความในมาตรา ๕ แห่งพระราชกฤษฎีกาออกตามความในประมวลรัษฎากร
ว่าด้วยการยกเว้นรัษฎากร (ฉบับที่ ๘๐๕) พ.ศ. ๒๕๖๙ อธิบดีกรมสรรพากรกําหนดหลักเกณฑ์
วิธีการ และเงื่อนไข เพื่อการยกเว้นภาษีเงินได้บุคคลธรรมดา สำหรับเงินได้เท่าที่ได้จ่ายเป็นค่าซื้ออุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์ ดังต่อไปนี้
	ข้อ	๑	ในประกาศนี้
	“ใบกํากับภาษีอิเล็กทรอนิกส์” หมายความว่า ใบกํากับภาษีซึ่งมีรายการอย่างน้อยตามมาตรา ๘๖/๔
แห่งประมวลรัษฎากร เฉพาะที่ได้จัดทําโดยวิธีการทางอิเล็กทรอนิกส์ ตามมาตรา ๓ โสฬส
แห่งประมวลรัษฎากร ประกอบกับกฎกระทรวง ฉบับที่ ๓๘๔ (พ.ศ. ๒๕๖๕) ออกตามความ
ในประมวลรัษฎากร ว่าด้วยการดําเนินการเกี่ยวกับเอกสารหลักฐานหรือหนังสือด้วยกระบวนการ
ทางอิเล็กทรอนิกส์ ทั้งนี้ ต้องระบุเลขประจำตัวผู้เสียภาษีอากรของผู้มีเงินได้ที่ได้ซื้ออุปกรณ์และ
ติดตั้งระบบการผลิตไฟฟ้าจากพลังงานแสงอาทิตย์ ในใบกำกับภาษีด้วย	Comment by ตริยาภรณ์ แก้วละออ: ความหมายอ้างอิงตามประกาศอธิบดีกรมสรรพากร เกี่ยวกับภาษีเงินได้ (ฉบับที่ 455)ฯ
	ข้อ	๒	การยกเว้นภาษีเงินได้ให้แก่บุคคลธรรมดา สำหรับเงินได้เท่าที่ได้จ่ายเป็นค่าซื้ออุปกรณ์
และค่าติดตั้งระบบการผลิตไฟฟ้าจากพลังงานแสงอาทิตย์ที่ติดตั้งบนหลังคา ดาดฟ้า หรือส่วนหนึ่งส่วนใด
บนอาคารซึ่งบุคคลอาจเข้าอยู่หรือใช้สอยได้ ตามมาตรา ๓ แห่งพระราชกฤษฎีกาออกตามความ
ในประมวลรัษฎากร ว่าด้วยการยกเว้นรัษฎากร (ฉบับที่ ๘๐๕) พ.ศ. ๒๕๖๙ ต้องเป็นไปตามหลักเกณฑ์ วิธีการ และเงื่อนไข ดังต่อไปนี้
	(๑)	ผู้มีเงินได้ซึ่งมีหน้าที่เสียภาษีเงินได้บุคคลธรรมดา ต้องมิใช่ห้างหุ้นส่วนสามัญหรือคณะบุคคลที่มิใช่นิติบุคคล หรือกองมรดกที่ยังไม่ได้แบ่ง โดยให้ได้รับยกเว้นภาษีเงินได้ตามจำนวน
ที่จ่ายจริงแต่ไม่เกิน ๒๐๐,๐๐๐ บาท
	(๒)	ผู้มีเงินได้ต้องจ่ายค่าซื้ออุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์
ซึ่งเกิดขึ้นจากการทำสัญญา ใบสั่งซื้อ ใบสั่งจ้าง หรือข้อตกลงในลักษณะทำนองเดียวกันที่ได้กระทำ
และขออนุญาตเชื่อมต่อกับระบบโครงข่ายไฟฟ้าของการไฟฟ้านครหลวงหรือการไฟฟ้าส่วนภูมิภาค
ระหว่างวันที่ ๓ มีนาคม พ.ศ. ๒๕๖๙ ถึงวันที่ ๓๑ ธันวาคม พ.ศ. ๒๕๗๑ โดยผู้มีเงินได้สามารถ
ใช้สิทธิยกเว้นภาษีเงินได้ในปีภาษีที่เชื่อมต่อกับระบบโครงข่ายไฟฟ้าสำเร็จ


/ (๓) ผู้มีเงินได้ ...

	(๓)	ผู้มีเงินได้ต้องจ่ายค่าซื้ออุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์
ไม่เกิน ๑ ระบบ และผู้มีเงินได้สามารถใช้สิทธิยกเว้นภาษีเงินได้เป็นจำนวน ๑ ครั้งเท่านั้น ตั้งแต่วันที่
พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๘๐๕)
พ.ศ. ๒๕๖๙ มีผลใช้บังคับถึงวันที่ ๓๑ ธันวาคม พ.ศ. ๒๕๗๑
	(๔)	ผู้มีเงินได้ต้องมีชื่อเป็นผู้ใช้ไฟฟ้าตามกฎหมายเกี่ยวกับการไฟฟ้านครหลวง หรือกฎหมาย
เกี่ยวกับการไฟฟ้าส่วนภูมิภาค และเป็นผู้ขออนุญาตเชื่อมต่อกับระบบโครงข่ายไฟฟ้าของการไฟฟ้านครหลวง
หรือการไฟฟ้าส่วนภูมิภาค 
	(๕)	การติดตั้งระบบการผลิตไฟฟ้าจากพลังงานแสงอาทิตย์สามารถติดตั้งบนหลังคา ดาดฟ้า
หรือส่วนหนึ่งส่วนใดบนอาคารซึ่งบุคคลอาจเข้าอยู่หรือใช้สอยได้ เช่น หลังคาหรือดาดฟ้าของบ้านอยู่อาศัย
หลังคาโรงจอดรถหรือหลังคาโรงเก็บของซึ่งอยู่ในบริเวณบ้านอยู่อาศัย เป็นต้น 
	(๖)	ผู้มีเงินได้ต้องเป็นผู้ใช้ไฟฟ้าประเภทที่ ๑ บ้านอยู่อาศัย ตามโครงสร้างประเภทผู้ใช้ไฟฟ้าและอัตราค่าไฟฟ้าที่คณะกรรมการกำกับกิจการพลังงานมีมติหรือประกาศกำหนด และเชื่อมต่อกับ
ระบบโครงข่ายไฟฟ้าของการไฟฟ้านครหลวงหรือการไฟฟ้าส่วนภูมิภาค โดยมีกำลังการผลิตติดตั้งรวมของบ้านอยู่อาศัยไม่เกิน ๑๐ กิโลวัตต์ 	Comment by ตริยาภรณ์ แก้วละออ: หลักการ ผษ. ข้อ 3.2.1 (4)
	(๗)	การได้รับสิทธิยกเว้นภาษีเงินได้ในกรณีสามีหรือภริยามีเงินได้ฝ่ายเดียว ให้สามีหรือภริยา
ซึ่งเป็นผู้มีเงินได้ได้รับสิทธิยกเว้นภาษีเงินได้ตามจำนวนที่จ่ายจริงแต่ไม่เกิน ๒๐๐,๐๐๐ บาท	Comment by ตริยาภรณ์ แก้วละออ: หลักการ ผษ. ข้อ 3.2.2 (5) ตัวอย่างถ้อยคำตามข้อ 4 ของประกาศอธิบดีกรมสรรพากร (ฉบับที่ 455)ฯ
	(๘)	การได้รับสิทธิยกเว้นภาษีเงินได้ในกรณีสามีภริยาต่างฝ่ายต่างมีเงินได้
		(ก)	ถ้าต่างฝ่ายต่างยื่นรายการเกี่ยวกับเงินได้พึงประเมินที่ตนได้รับ หรือแยกยื่นรายการ
และเสียภาษีเฉพาะส่วนที่เป็นเงินได้พึงประเมิน ตามมาตรา ๔๐ (๑) แห่งประมวลรัษฎากร โดยไม่ถือ
เป็นเงินได้ของอีกฝ่ายหนึ่ง ตามมาตรา ๕๗ ฉ แห่งประมวลรัษฎากร ให้ต่างฝ่ายต่างได้รับยกเว้น
ภาษีเงินได้ตามจำนวนที่จ่ายจริงแต่ไม่เกิน ๒๐๐,๐๐๐ บาท
		(ข)	ถ้าสามีภริยาตกลงยื่นรายการและเสียภาษีรวมกัน โดยถือเอาเงินได้พึงประเมินของตน
เป็นเงินได้ของสามีหรือภริยาอีกฝ่ายหนึ่ง ตามมาตรา ๕๗ ฉ แห่งประมวลรัษฎากร ให้ผู้มีเงินได้
ได้รับยกเว้นภาษีเงินได้ตามจำนวนที่จ่ายจริงเฉพาะส่วนที่ไม่เกิน ๒๐๐,๐๐๐ บาท และให้ได้รับยกเว้นภาษีเงินได้ส่วนของสามีหรือภริยาได้ตามจำนวนที่จ่ายจริงแต่ไม่เกิน ๒๐๐,๐๐๐ บาท
	ข้อ	๓	การใช้สิทธิยกเว้นภาษีเงินได้ต้องมีหลักฐาน ดังนี้
	(๑)	หลักฐานค่าซื้ออุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์เป็น
ใบกำกับภาษีอิเล็กทรอนิกส์จากผู้ขายสินค้าหรือผู้ให้บริการซึ่งเป็นผู้ประกอบการจดทะเบียนภาษีมูลค่าเพิ่ม
ที่อธิบดีกรมสรรพากรประกาศรายชื่อตามข้อ ๑๒ แห่งกฎกระทรวง ฉบับที่ ๓๘๔ (พ.ศ. ๒๕๖๕)
ออกตามความในประมวลรัษฎากร ว่าด้วยการดําเนินการเกี่ยวกับเอกสารหลักฐานหรือหนังสือด้วยกระบวนการ
ทางอิเล็กทรอนิกส์ ซึ่งระบุเลขประจำตัวผู้เสียภาษีอากรของผู้มีเงินได้ที่ได้ซื้ออุปกรณ์และติดตั้งระบบ
การผลิตไฟฟ้าจากพลังงานแสงอาทิตย์



                                                                                                     / (๒) ทั้งนี้ ...


		ทั้งนี้ ใบกำกับภาษีอิเล็กทรอนิกส์ตามวรรคหนึ่งต้องระบุข้อความเพิ่มเติมที่แสดงว่าเป็นค่าซื้อ
อุปกรณ์และค่าติดตั้งระบบการผลิตไฟฟ้าจากพลังงานแสงอาทิตย์ เช่น “Solar Rooftop” “แผงโซลาเซลล์” 
“แผงผลิตพลังงานแสงอาทิตย์” หรือข้อความอื่นใดในลักษณะทำนองเดียวกันด้วย
	(๒)	เอกสารการขออนุญาตเชื่อมต่อกับระบบโครงข่ายไฟฟ้าของการไฟฟ้านครหลวงหรือ
การไฟฟ้าส่วนภูมิภาคซึ่งมีชื่อผู้มีเงินได้เป็นผู้ขออนุญาต 
	(๓)	เอกสารการได้รับอนุญาตให้เชื่อมต่อกับระบบโครงข่ายไฟฟ้าของการไฟฟ้านครหลวงหรือ
การไฟฟ้าส่วนภูมิภาคซึ่งมีชื่อผู้มีเงินได้เป็นผู้ได้รับอนุญาต 
	ผู้มีเงินได้ตาม (๑) ถึง (๓) ต้องเป็นบุคคลคนเดียวกัน และผู้มีเงินได้ต้องสามารถพิสูจน์ต่อเจ้าพนักงานประเมินได้ว่าเป็นการซื้ออุปกรณ์และติดตั้งระบบการผลิตไฟฟ้าจากพลังงานแสงอาทิตย์ระหว่างวันที่ ๓ มีนาคม พ.ศ. ๒๕๖๙ ถึงวันที่ ๓๑ ธันวาคม พ.ศ. ๒๕๗๑
	ข้อ	๔	ผู้มีเงินได้ต้องแจ้งความประสงค์การใช้สิทธิยกเว้นภาษีเงินได้ต่อการไฟฟ้านครหลวง
หรือการไฟฟ้าส่วนภูมิภาค โดยให้การไฟฟ้านครหลวงหรือการไฟฟ้าส่วนภูมิภาคนำส่งข้อมูลของผู้มีเงินได้
ดังกล่าวต่อกองเทคโนโลยีสารสนเทศ กรมสรรพากร โดยจัดทำขึ้นเป็นข้อมูลอิเล็กทรอนิกส์ ตามรูปแบบและนำส่งตามวิธีการที่กำหนดบนเว็บไซต์ของกรมสรรพากร http://www.rd.go.th ภายในวันที่
๑๕ มกราคมของปีถัดไป เว้นแต่อธิบดีจะกำหนดเป็นอย่างอื่น
	ข้อ	๕	กรณีที่ผู้มีเงินได้เป็นผู้ประกอบการจดทะเบียนภาษีมูลค่าเพิ่มได้นำภาษีมูลค่าเพิ่ม
ตามใบกำกับภาษีอิเล็กทรอนิกส์ที่จะใช้สิทธิตามประกาศนี้ไปหักจากภาษีขายในการคำนวณภาษีมูลค่าเพิ่ม 
ตามมาตรา ๘๒/๓ แห่งประมวลรัษฎากรแล้ว ผู้มีเงินได้ไม่มีสิทธินำค่าซื้อสินค้าหรือค่าบริการตามใบกำกับภาษีอิเล็กทรอนิกส์นั้นมาใช้สิทธิยกเว้นภาษีเงินได้ตามประกาศนี้
	ข้อ	๖	ให้ผู้มีเงินได้มีสิทธินำเงินได้ที่ได้รับยกเว้นภาษีไปคำนวณหักจากเงินได้พึงประเมิน 
ตามมาตรา ๔๐ แห่งประมวลรัษฎากร หลังจากหักค่าใช้จ่ายตามมาตรา ๔๒ ทวิ ถึงมาตรา ๔๖ 
แห่งประมวลรัษฎากรแล้ว
	ข้อ	๗	กรณีผู้มีหน้าที่เสียภาษีเงินได้ซึ่งเป็นบุคคลธรรมดาและได้ใช้สิทธิยกเว้นภาษีไปแล้ว แต่ปฏิบัติไม่เป็นไปตามหลักเกณฑ์ วิธีการ และเงื่อนไขตามพระราชกฤษฎีกาออกตามความในประมวลรัษฎากร 
ว่าด้วยการยกเว้นรัษฎากร (ฉบับที่ ๘๐๕) พ.ศ. ๒๕๖๙ และประกาศอธิบดีกรมสรรพากรฉบับนี้
ผู้มีหน้าที่เสียภาษีเงินได้ดังกล่าวไม่มีสิทธิได้รับยกเว้นภาษีเงินได้และต้องนำเงินได้ที่ได้ใช้สิทธิยกเว้นภาษีเงินได้
ไปแล้วมารวมเป็นเงินได้ในการคำนวณภาษีเงินได้บุคคลธรรมดา และกรณีผู้มีหน้าที่เสียภาษีเงินได้นั้น
ได้ยื่นแบบแสดงรายการภาษีเงินได้เพิ่มเติมสำหรับปีภาษีที่ได้ใช้สิทธิยกเว้นภาษีเงินได้นั้น ผู้มีหน้าที่
เสียภาษีเงินได้ต้องรับผิดเสียเงินเพิ่มตามมาตรา ๒๗ แห่งประมวลรัษฎากรด้วย

วรรคสอง ให้ใช้บังคับสำหรับใบกำกับภาษีอิเล็กทรอนิกส์ที่ออกตั้งแต่วันที่ที่ลงในประกาศนี้เป็นต้นไป

